DECRET XXX2021, de ... de ..., sobre el reconeixement oficial de comunitats catalanes a l’exterior i el seu registre.

**Preàmbul**

L’article 13 de l’Estatut d’autonomia de Catalunya estableix que la Generalitat, en els termes establerts per la llei, ha de fomentar els vincles socials, econòmics i culturals amb les comunitats catalanes a l’exterior i els ha de prestar l’assistència necessària.

La Llei 8/2017, del 15 de juny, de la comunitat catalana a l’exterior, té per objecte regular, d’acord amb la normativa vigent, el marc de les relacions de la Generalitat, les seves institucions i la societat de Catalunya amb els catalans residents a l’exterior, i amb els catalans i les comunitats catalanes establerts fora del territori de Catalunya.

Per al compliment dels seus objectius, la Llei 8/2017 estableix la definició de comunitats catalanes a l’exterior, els àmbits en què el Govern els donarà suport mitjançant serveis i prestacions, i els principis per al reconeixement i revocació d’aquestes comunitats i les seves federacions.

La Disposició derogatòria de la Llei 8/2017, del 15 de juny, , va derogar la Llei 18/1996, del 27 de desembre, de relacions amb les comunitats catalanes de l’exterior. D’altra banda, la disposició final primera de la Llei 8/2017, del 15 de juny, estableix que cal aprovar un nou decret que reguli els requisits i el procediment de reconeixement d’aquestes comunitats i determini les particularitats aplicables a les comunitats catalanes virtuals a l’exterior, els criteris per a la promoció de federacions per àrees geogràfiques, el tràmit de consulta prèvia al Consell de la Catalunya exterior, el procediment de revocació del reconeixement i, finalment, defineixi les dades específiques que constaran al Registre de les comunitats catalanes a l’exterior

Així mateix, l’article 15 de la Llei 8/2017, del 15 de juny, estableix que les comunitats catalanes a l'exterior poden ésser beneficiàries dels serveis, els ajuts i les prestacions institucionals que s'estableixin d'acord amb aquesta llei, havent obtingut prèviament el reconeixement del Govern i que els requisits i el procediment de reconeixement s'han d'establir per decret.

Per tant, aquest Decret té com a objectiu principal materialitzar aquest mandat.

Aquest Decret s'ajusta als principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, així com de millora de qualitat normativa recollida a l'article 62 de la Llei 19/2014, del 29 de desembre, de transparència, accés a la informació pública i bon govern. S'adequa als principis de necessitat i eficàcia, ja que constitueix l'instrument adequat per donar resposta al desenvolupament dels articles 13 a 20 de la Llei 8/2017, de 15 de juny. Pel que fa al principi de proporcionalitat, la iniciativa conté la regulació imprescindible per atendre la necessitat que s’ha de cobrir. Quant al principi de transparència, des de l'inici de la tramitació s'ha permès accedir a tota la normativa vigent actualitzada, i també a la documentació duta a terme en el procés d'elaboració d'aquest Decret, per definir clarament els objectius i possibilitar la participació activa de la ciutadania en l'elaboració de la norma. Així mateix, d’acord amb el principi d’eficiència, les mesures de la norma proposada comporten un ús racional dels recursos públics que es destinen a la finalitat establerta en aquest Decret. Finalment, d’acord amb el principi de seguretat jurídica, aquest Decret és coherent amb l'ordenament jurídic i els mandats que incorpora s'adeqüen a la legislació vigent

El Decret conté una disposició addicional, una disposició transitòria, una disposició derogatòria i una disposició final. El Decret s’estructura en tres títols i 18 articles, que tracten respectivament de l’objecte i el seu àmbit d’aplicació, les comunitats catalanes a l’exterior, establint el procediment per al seu reconeixement i la seva revocació, i el Registre de les comunitats catalanes a l’exterior.

Segons el que s'ha exposat, a proposta del conseller d’Acció Exterior, Relacions Institucionals i Transparència, vist/d’acord amb el dictamen de la Comissió Jurídica Assessora i amb la deliberació prèvia del Govern,

Decreto:

**TÍTOL I. Disposicions generals**

**Article 1. Objecte i àmbit d’aplicació**

1.L’objecte d’aquest Decret és el desenvolupament de la Llei 8/2017, de 15 de juny, pel que fa al procediment i requisits per al reconeixement oficial de la condició de comunitat catalana a l’exterior,de federació de comunitats catalanes a l’exterior i de comunitat catalana virtual a l’exterior i la seva revocació, així com les funcions i l’organització del Registre de comunitats catalanes a l’exterior.

2. Aquest Decret s’aplica a les comunitats catalanes a l’exterior, a les federacions de comunitats catalanes a l’exterior i a les comunitats catalanes virtuals a l’exterior.

**Article 2. Òrgans competents per al reconeixement i revocació de la condició de**  **comunitat catalana a l’exterior, de federació de comunitats catalanes a l’exterior i de comunitat catalana virtual a l’exterior.**

1. El Govern de la Generalitat, mitjançant acord, i a proposta del conseller o consellera competent en matèria d’acció exterior, reconeix oficialment la condició de comunitat catalana a l’exterior, de federació de comunitats catalanes a l’exterior i de comunitat catalana virtual a l’exterior.

2. El Govern de la Generalitat, mitjançant acord, i a proposta del conseller o consellera competent en matèria d’acció exterior, revoca, si escau, el reconeixement oficial d'una comunitat catalana a l’exterior, d’una federació de comunitats catalanes a l’exterior i d’una comunitat catalana virtual a l’exterior.

**TÍTOL II. Comunitats catalanes a l’exterior**

**Article 3. Requisits per al reconeixement oficial de la condició de comunitat catalana a l’exterior**

L’obtenció del reconeixement oficial de la condició de comunitat catalana a l’exterior, requereix el compliment dels requisits següents :

1. Que l’entitat està legalment i vàlidament constituïda com a entitat amb personalitat jurídica pròpia, d’acord amb l’ordenament jurídic del territori on estigui establerta.
2. Que els objectius establerts als seus estatuts s’adeqüen a allò que disposa l’art 14 la Llei 8/2017, del 15 de juny, de la comunitat catalana a l’exterior, i estan vinculats amb Catalunya, els catalans i catalanes, la seva història, llengua, cultura, o qualsevol altre aspecte de la realitat catalana.
3. Que no persegueixen finalitat lucrativa, mantenen una estructura i funcionament democràtics, transparents i no discriminatoris i prioritzen els recursos propis per a l’assoliment de les seves finalitats.
4. Que la denominació de l’entitat conté el terme “Catalunya”, “català”, o algun dels seus derivats o símbols, i que el seu nom no coincideix o pot portar a confusió amb el d’una altra entitat ja reconeguda.
5. Que tenen un mínim de 25 persones associades.
6. Que el seu àmbit territorial d’actuació no coincideix amb el d’una altra comunitat catalana a l’exterior que compte de forma prèvia amb el reconeixement oficial com a comunitat catalana a l’exterior, llevat que els seus àmbits d’actuació i objectius preferents siguin diferenciats o hi hagi criteris degudament motivats que en justifiquin l’excepció.

**Article 4. Requisits per al reconeixement oficial de la condició de federació de comunitats catalanes a l’exterior**

L’obtenció del reconeixement oficial de la condició de federació de comunitats catalanes a l’exterior requereix, a més dels requisits de l’article 3 (llevat de l’apartat e), el compliment dels requisits següents:

a) Que cadascuna de les entitats que formi part de la federació està legalment i vàlidament constituïda com a entitat amb personalitat jurídica pròpia d’acord amb l’ordenament jurídic del territori on està establerta.

b) Que l’entitat tingui un nombre mínim de 5 entitats federades, que han estat prèviament reconegudes per la Generalitat com a comunitats catalanes a l’exterior.

**Article 5.Requisits per al reconeixement oficial de la condició de comunitat catalana virtual a l’exterior**

L’obtenció del reconeixement oficial de la condició de comunitat catalana virtual a l’exterior requereix el compliment, a més dels requisits b), c), i d) de l’article 3, dels requisits següents :

1. Tenir un nombre mínim de 500 membres a la comunitat.
2. Disposar d’un domini propi degudament legalitzat.
3. Tenir identificats un, o més d’un, administradors/res de la comunitat.
4. Disposar que els continguts en xarxa siguin gratuïts i lliures.
5. Respectar la normativa de protecció de dades de caràcter personal vigent a l’estat on estigui ubicat el servidor.

**Article 6. Procediment per al reconeixement oficial de la condició de comunitat catalana a l’exterior, de federació de comunitats catalanes a l’exterior i de comunitat catalana virtual a l’exterior**

1. El procediment s’inicia a instància de part, mitjançant sol·licitud de la comunitat catalana a l’exterior o de la federació de comunitats catalanes a l’exterior o de la comunitat catalana virtual a l’exterior, signada pel president o presidenta, o la persona representant legal de l’entitat, adreçada al Departament competent en matèria d’acció exterior.

La presentació de sol·licituds i de la preceptiva documentació annexa s’ha d’efectuar obligatòriament per mitjans electrònics a Tràmits Gencat (tramits.gencat.cat).

2. Si la sol·licitud no reuneix els requisits formals exigits o la documentació presentada és incompleta, es requerirà a l’entitat perquè esmeni els defectes o aporti la documentació que hi manca, en el termini màxim de quinze dies hàbils. Aquest requeriment ha d’indicar que, cas de no fer-ho, es considerarà que desisteix de la seva petició, prèvia resolució dictada per l’òrgan instructor

3. La instrucció del procediment i la comprovació de les dades contingudes a la sol·licitud i a la documentació adjunta correspon a l’òrgan competent en matèria de comunitats catalanes a l’exterior.

4. Previ a l’elevació d’aquest reconeixement al Govern de la Generalitat, caldrà haver consultat el Consell de la Catalunya Exterior.

5. El termini màxim per dictar i notificar la resolució és de sis mesos des de la data d’entrada de la sol·licitud en el registre de l’òrgan competent per a la seva resolució. Si transcorregut aquest termini no s’hagués dictat i notificat resolució expressa, s’entendrà estimada per silenci.

6. L’acord del Govern pel qual es reconeix oficialment la condició de comunitat catalana a l’exterior s’ha de publicar al Diari Oficial de la Generalitat de Catalunya.

Un cop produïda la publicació, l’òrgan competent en matèria de comunitats catalanes a l’exterior efectua la inscripció d’ofici en el Registre de les comunitats catalanes a l’exterior.

7. Una vegada reconeguda oficialment la condició de comunitat catalana a l’exterior, de federació de comunitats catalanes a l’exterior o de comunitat catalana virtual a l’exterior, el president o presidenta o el representant legal de l’entitat o la federació, o en el seu cas l’administrador/a de la comunitat catalana virtual a l’exterior, haurà de signar un codi ètic que reculli els principis i les obligacions establertes a la Llei 8/2017, del 15 de juny, de la comunitat catalana a l’exterior, i la resta de la normativa aplicable.

**Article 7. Documentació necessària per la reconeixement oficial de les comunitats catalanes a l’exterior i federacions de comunitats catalanes a l’exterior.**

1. Les comunitats catalanes a l’exterior i les federacions de comunitats catalanes a l’exterior, juntament amb la sol·licitud, han de presentar la documentació següent:

1. Original dels estatuts de l’entitat o declaració responsable del president o presidenta o representant legal de l’entitat conforme la còpia dels estatuts presentada concorda amb l’original.
2. Certificat, del president o presidenta, o de la persona representant legal de l’entitat, sobre la composició de la junta directiva de l’entitat, o de la federació en el seu cas, que inclogui el detall del nombre de dones i joves (35 anys o menys) que en formen part.
3. Certificat de l'acord adoptat per l'assemblea de l’entitat, o de cadascuna de les entitats que integren la federació en el seu cas, expressant la voluntat de sol·licitar el reconeixement com a comunitat catalana a l’exterior o com a federació de comunitats catalanes a l’exterior.
4. Traducció del certificat que acrediti la legalització de l'entitat, o de la federació en el seu cas, en el territori on és establerta la comunitat, o bé on té la seu social en cas de federacions, i la seva inscripció en el registre corresponent. Si la traducció no és jurada, caldrà que s’hi adjunti una declaració del president o presidenta o representant legal de l’entitat, conforme la traducció lliurada correspon literalment al document original. En cas que el tràmit de legalització i registre de l’entitat no estigui previst al país on està establerta la comunitat catalana a l’exterior, caldrà acreditar documentalment aquesta circumstància mitjançant una declaració responsable del president o presidenta o representant legal de l’entitat.
5. Memòria descriptiva de les activitats dutes a terme per l’entitat, o per la federació de comunitats catalanes a l’exterior en el seu cas, durant els dos anys previs a la sol·licitud de reconeixement i memòria de les activitats previstes per a l’anualitat corresponent a l’any de presentació de la sol·licitud. En el cas de comunitats catalanes a l’exterior i de federacions de comunitats catalanes a l’exterior que portin menys de dos anys des de la seva constitució, serà suficient la memòria descriptiva de les activitats dutes a terme des de la seva constitució.

2. Només en el cas de les comunitats catalanes a l’exterior, cal que també presentin la documentació següent:

a) Certificat del nombre de membres associats a l'entitat, tot indicant-ne si és home, dona o no binari, la data de naixement, la nacionalitat, la condició de membre de pagament o exempt.

b) Si escau, un escrit, signat pel president o presidenta de l’entitat o representant legal, on es justifiqui per què l’entitat té el mateix àmbit territorial d’actuació que una altra comunitat catalana a l’exterior reconeguda prèviament.

**Article 8. Documentació necessària per la reconeixement de les comunitats catalanes virtuals a l’exterior:**

1. Cal que presentin la documentació establerta a l’article 7.1, amb les especificitats següents:

1. A la sol·licitud de reconeixement cal indicar-hi el nom del domini registrat o URL que utilitzi per a la seva identificació a Internet.
2. Aquelles comunitats catalanes virtuals a l’exterior que vulguin figurar al Registre de les comunitats catalanes a l’exterior han de facilitar les dades de l’administrador/a de la xarxa i una adreça de contacte. A més, l’administrador/a ha d’emetre i subscriure un certificat que acrediti la data d’inici de l’activitat a la xarxa de la comunitat catalana virtual a l’exterior.
3. Cal que l’entitat certifiqui per escrit que el funcionament del lloc web o plataforma virtual de la comunitat catalana que vol ser objecte de reconeixement compleix tot allò que prescriu la normativa de protecció de dades de caràcter personal aplicable a l’estat on estigui ubicat el servidor o estigui ubicada la plataforma.

**Article 9. Abast del reconeixement**

Correspon al departament competent en matèria d’acció exterior la coordinació de les accions que els diferents departaments de la Generalitat i els seus organismes i entitats públiques duguin a terme per a la prestació dels serveis, ajuts i subvencions adreçades a les comunitats catalanes a l’exterior reconegudes oficialment pel Govern.

També li correspon promoure la col·laboració que es consideri oportuna en aquest àmbit amb la resta d’administracions públiques de Catalunya.

**Article 10. Obligacions de les de les comunitats catalanes a l’exterior, de les federacions de comunitats catalanes, i de les comunitats catalanes virtuals a l’exterior**

1. Les comunitats catalanes a l’exterior han de fer arribar al departament competent en matèria d’acció exterior, durant el primer trimestre de cada any:

a) una memòria de les activitats dutes a terme per l’entitat durant l’any anterior

b) una comunicació dels canvis produïts en la composició de la junta directiva, si escau, i si no s’han comunicat amb anterioritat.

**c)** un certificat actualitzat del nombre de persones membres associades, que inclogui el detall de la informació següent per a cada membre: si és home, dona o no binari, data de naixement, nacionalitat i condició de membre de pagament o exempt.

2. Les federacions de comunitats catalanes a l’exterior han de fer arribar al departament competent en matèria d’acció exterior, durant el primer trimestre de cada any:

a) el que preveuen les lletres a) i b) de l’apartat 1

b) un certificat actualitzat de les comunitats catalanes a l’exterior que formen part de la federació.

3. Les comunitats catalanes virtuals a l’exterior han de fer arribar al departament competent en matèria d’acció exterior, durant el primer trimestre de cada any:

a) el que preveu la lletra a) de l’apartat 1,

b) una comunicació dels canvis produïts en l’administració o representació de la comunitat virtual, si escau, i si no n’ha comunicat amb anterioritat.

4.Les entitats oficialment reconegudes han de comunicar al departament competent en matèria d’acció exterior qualsevol canvi que es produeixi respecte les dades incloses en el Registre de les comunitats catalanes a l’exterior, en els termes previstos a l’article 16.1 d’aquest Decret.

**Article 11. Revocació del reconeixement oficial de les comunitats catalanes a l’exterior, de les federacions de comunitats catalanes a l’exterior i de les comunitats catalanes virtuals a l’exterior.**

**1.** El Govern de la Generalitat, mitjançant acord, i a proposta del conseller o consellera competent en matèria d’acció exterior, ha de revocar el reconeixement d'una comunitat catalana a l’exterior, d’una federació de comunitats catalanes a l’exterior o d’una comunitat catalana virtual a l’exterior, d’ofici o a instància de part, quan es produeixi alguna de les circumstàncies següents:

1. Dissolució de l’entitat: en aquest cas, l’entitat ha de comunicar per escrit aquesta circumstància al departament competent en matèria d’acció exterior adjuntant-hi l’acord de dissolució adoptat per l’òrgan competent de l’entitat i l’estat de les finances en el moment de la dissolució. Si l’òrgan competent té coneixement d’aquesta circumstància sense haver rebut la comunicació corresponent de l’entitat, pot iniciar el procediment d’ofici.
2. Inactivitat manifesta de l’entitat durant un període de dos anys: en tot cas, s’entén per inactivitat que l’entitat hagi incomplert l’obligació de presentar la documentació prevista a l’article 10.1 durant dos anys consecutius. En aquest supòsit, el departament competent en matèria d’acció exterior pot iniciar d’ofici el procediment de revocació de l’entitat.
3. Incompliment sobrevingut dels requisits exigits per al reconeixement, en especial els que fan referència al funcionament democràtic i a la transparència en l’actuació: En aquest supòsit, el departament competent en matèria d’acció exterior pot iniciar d’ofici el procediment de revocació de l’entitat. Es considera que no hi ha transparència en l’actuació de la comunitat catalana a l’exterior quan aquesta incompleix el codi ètic signat.
4. Incompliment de l’obligació de comunicar els canvis produïts respecte les dades incloses en el Registre de les comunitats catalanes a l’exterior, en els termes previstos a l’article 10.1 d’aquest Decret. En aquest supòsit, el departament competent en matèria d’acció exterior pot iniciar d’ofici el procediment de revocació del reconeixement de l’entitat.
5. Per iniciativa presa per l’entitat, acordada per la Junta Directiva de la mateixa segons el quòrum que determinin els seus estatuts o normativa reguladora.

**Article 12. Procediment de revocació del reconeixement oficial i cancel·lació de la inscripció en el Registre:**

1. Quan el procediment s’inicia d’ofici, cal elaborar un acord d’inici del procediment de revocació oficial i donar-ne audiència a l’entitat afectada durant un termini no inferior a quinze dies hàbils, per tal que presenti les al·legacions que consideri convenients. Un cop transcorregut aquest termini o rebudes les al·legacions, cal elaborar la proposta de revocació corresponent que s’eleva al Govern. El Govern acorda la revocació oficial mitjançant acord. El termini màxim per resoldre i notificar la revocació oficial és de sis mesos a comptar des de la data de l’acord d’incoació del procediment de revocació oficial.

**2 .**Quan el procediment s’inicia a instància de part, juntament amb la sol·licitud, cal que l’entitat adjunti l’estat de les seves finances en el moment de la liquidació. Un cop rebuda la sol·licitud, caldrà elaborar la proposta de revocació corresponent que s’eleva al Govern.

Prèvia a l’aprovació pel Govern, i cas que calgui determinar el reintegrament dels beneficis econòmics obtinguts, caldrà donar audiència a l’entitat durant un termini no inferior a quinze dies hàbils, per tal que presenti les al·legacions que consideri convenients.

El Govern acorda la revocació oficial mitjançant acord. El termini màxim per resoldre i notificar la revocació oficial és de sis mesos a comptar des de la data d’entrada de la sol·licitud en el registre de l’òrgan competent per a la seva tramitació.

**3.**L’acorddel Govern haurà de determinar, a més de la revocació del reconeixement oficial, la pèrdua del dret d’accés als serveis i a les prestacions establertes a l’article 20 de la Llei 8/2017, del 15 de juny, de la comunitat catalana a l’exterior, i el reintegrament, si escau, dels beneficis econòmics obtinguts d’acord amb l’article 16.2 de la Llei 8/2017, del 15 de juny, de la comunitat catalana a l’exterior per a actuacions que no s’hagin dut a terme abans de la liquidació de l’entitat.

**4.** L’acord del Govern pel qual s’acorda la revocació del reconeixement oficial d’una comunitat catalana a l’exterior, d’una federació o d’una comunitat virtual, es notifica a l’entitat i es publica en el Diari Oficial de la Generalitat de Catalunya. Aquest acord comporta la cancel·lació d’ofici de la inscripció en el Registre de les comunitats catalanes a l’exterior. 5.L’òrgan competent per a instruir el procediment de revocació és l’òrgan competent de la Generalitat de Catalunya en matèria d’acció exterior.

6. En tot allò no regulat per aquest Decret, caldrà estar a allò que disposa la Llei 39/2015, d’1 d’octubre, del Procediment Administratiu Comú de les Administracions Públiques.

**Títol III. El Registre de les comunitats catalanes a l’exterior.**

**Article 13. Objecte**

El Registre de les comunitats catalanes a l’exterior té per objecte la inscripció d’ofici de les comunitats catalanes a l’exterior, de les federacions de comunitats catalanes a l’exterior i de les comunitats catalanes virtuals a l’exterior, constituïdes i reconegudes a l’empara de a Llei 8/2017, del 15 de juny, de la comunitat catalana a l'exterior.

**Article 14. Règim jurídic**

El Registre es regeix pel present Reglament, pel que estableix la Llei 8/2017, del 15 de juny, de la comunitat catalana a l'exterior, així com per la normativa de procediment administratiu de les administracions publiques i la de règim jurídic del sector públic.

**Article 15. Naturalesa i adscripció**

El Registre és públic i gratuït, i s’adscriu al departament competent en matèria d’acció exterior.

**Article 16. Funcions**

La gestió del Registre comprèn les funcions següents:

1. La inscripció d’ofici de les entitats reconegudes d’acord amb el que estableix aquest Decret, així com de les dades d’aquestes entitats que recull l’article 7.3 i 7.4.

2. La custòdia i conservació de la documentació que consti a l’expedient de cada entitat.

3. L’expedició de certificats d’inscripció, sempre que es sol·licitin per escrit.

4. La difusió de la relació de totes les comunitats catalanes a l’exterior, federacions de comunitats i comunitats virtuals inscrites al Registre, on consta la denominació de cadascuna i les dades de contacte corresponents.

**Article 17. Contingut del Registre. Dades inscribibles**

1. La inscripció es practica d’ofici i és realitza mitjançant l’assignació d’un número de forma correlativa.

L’expedient de cada entitat reconeguda, comprèn, com a mínim, la documentació següent:

* La sol·licitud de reconeixement i la documentació que l’acompanya, tal com es detalla en els articles 7 i 8 d’aquest decret.
* L’Acord de Govern de reconeixement oficial de la comunitat catalana a l’exterior, de la federació de comunitats catalanes a l’exterior o de la comunitat catalana virtual a l’exterior, i la referència al Diari Oficial de la Generalitat de Catalunya de publicació de l’acord.
* La memòria anual de les activitats de l’entitat, la confirmació (o esmena, si escau) de la composició de la junta directiva i el certificat amb el nombre de membres associats actualitzat anualment.
* Qualsevol modificació de la documentació esmentada.

2. El tractament automatitzat de les comunitats catalanes a l’exterior , com a mínim, les dades següents:

* número de registre
* nom de l’entitat
* tipus d’entitat
* any de creació i de reconeixement
* característiques de la seu, si escau.
* dades postals, telefòniques i telemàtiques de contacte.
* composició de la junta directiva i percentatge de presència de dones i joves
* nombre de membres associats
* xarxes socials de l’entitat

**3.** Les entitats reconegudes han de mantenir actualitzades les dades que consten en el Registre de les comunitats catalanes a l’exterior, especialment les relatives a:

* Modificació dels estatuts.
* Canvis en la composició de la junta directiva.
* Canvis de seu social i variació de les dades postals, telefòniques i telemàtiques.
* Canvis en la composició de les federacions de comunitats catalanes a l’exterior.

Les entitats reconegudes han de comunicar qualsevol modificació de les seves dades en un termini màxim de 30 dies naturals des de la data en què s’ha produït la modificació.

L’incompliment d’aquesta obligació dona lloc a la suspensió dels serveis i prestacions establerts a l’article 20 de la Llei 8/2017 del 15 de juny, de la comunitat catalana a l’exterior, fins a la corresponent actualització de les dades. En el cas que aquest termini superi els 2 anys, s’inicia el procediment de revocació previst a l'article 6 d'aquest Decret.

**Article 18. Drets d’accés al Registre i dades de caràcter personal**

1. La publicitat de les dades del Registre s'ha de fer per mitjà del Portal de la Transparència de la Generalitat de Catalunya.

2. Pel que fa a les dades de caràcter personal, resulten d’aplicació les previsions recollides a Llei orgànica 3/2018, de 5 de desembre, de protecció de dades personals i garantia dels drets digitals.

**Disposició addicional**

La situació geopolítica i/o social de determinades comunitats catalanes a l’exterior pot comportar la falta de mitjans tècnics o electrònics que suposin la impossibilitat material de compliment de les previsions de la Llei 39/2015, d’1 d’octubre, del procediment administratiu comú de les administracions públiques. És per aquest motiu, que cal preveure que aquelles comunitats que no puguin disposar de mecanismes d’identificació i signatura electrònica establerts a l’Ordre GRI/233/2015, de 20 de juliol, per la qual s'aprova el Protocol d'identificació i signatura electrònica (PISE) i al  Reglament (UE) núm. 910/2014, relatiu a la identificació electrònica i els serveis de confiança per les transaccions electròniques en el mercat interior i pel qual es deroga la Directiva 1999/93/CE, podran efectuar els tràmits previstos en aquest decret utilitzant mitjans de videoidentificació.

**Disposició transitòria**

Totes les comunitats catalanes a l’exterior reconegudes a la data de publicació d’aquest Decret passen a formar part del nou Registre de les comunitats catalanes a l’exterior, prèvia actualització de les dades que conformen actualment la seva inscripció. El termini per fer efectiva aquesta actualització és de 6 mesos.

**Disposició derogatòria**

Es deroga el Decret 118/1998, de 26 de maig, pel qual s'aprova el Reglament de relacions amb les comunitats catalanes de l'exterior.

**Disposició final**

S'autoritza el conseller o consellera competent en matèria d’acció exterior a desenvolupar i executar el present Decret.

**Entrada en vigor**

Aquest Decret entra en vigor l'endemà de la seva publicació en el Diari Oficial de la Generalitat de Catalunya.